Delni Wujězd (AK/SN). Srjedź oktobra chcychu w Delnim Wujězdźe Sprjewju zaso napjeć. Generalne saněrowanje spušćadła so tam wot kónca februara po planje realizowaše, dźěłaćerjo njeběchu w zastatku. Potom pak nańdźechu na betonowych stołpach njenadźicy přeco zaso dźěry. „To bě wosebje we wobłuku, kotryž je hewak přeco pod wodu. Z tajkimi překwapjenkami dyrbiš při nuznym saněrowanju přeco ličić. W tutej wulkosći njeběchu problemy spóznać“, praji Mechthild Lehmann, wjednica projekta Sprjewine spušćadło při krajnym zarjadnistwje rěčnych zawěrow Sakskeje, zawod Sprjewja/Nysa sewjer. Tute jako twarski knjez naprawu, generalne saněrowanje tež zamołwja. Projekt něhdźe 2,3 miliony eurow płaći. Swobodny stat Sakska to stoprocentnje financuje.
szl_Latn